ศาลปค.รับคำร้อง12โครงการมาบตาพุด
อัยการยื่นศาลปกครองขอเดินหน้า12โครงการมาบตาพุดหากยกคำร้องเล็งอุทธรณ์ต่อ
11 ก.พ. 2553

อัยการยื่นศาลปกครองขอเดินหน้า12โครงการมาบตาพุดหากยกคำร้องเล็งอุทธรณ์ต่อ
นายประศาสน์ชัย ตัณฑพาณิชย์ อธิบดีอัยการฝ่ายคดีปกครอง กล่าวว่า  อัยการยื่นคำร้องขอให้ศาลปกครองกลางในวันนี้เพื่อพิจารณาผ่อนผันให้ 12 โครงการลงทุนในพื้นที่นิคมอุตสาหกรรมมาบตาพุดเดินหน้าก่อสร้างโครงการควบคู่ไปกับการดำเนินการตามขั้นตอนของรัฐธรรมนูญ มาตรา 67 วรรคสอง โดยมั่นใจจะได้รับอนุญาตจากศาล เพราะการก่อสร้างไม่ก่อให้เกิดมลพิษ ทั้งไม่ได้เพิกถอนคำสั่งของศาลปกครองกลางที่สั่งระงับ และไม่ทำให้คำสั่งคุ้มครองชั่วคราวพ้นไป
สำหรับ 12 โครงการที่ได้ยื่นคำร้องครั้งนี้ ประกอบด้วย โครงการที่อยู่ระหว่างการก่อสร้างจำนวน 9 โครงการ ได้แก่ บริษัท ไทยโพลิเอทิลีน จำกัด, บริษัท สยามเลเทกซ์สังเคราะห์ จำกัด จำนวน 2 โครงการ, บริษัท สยามโพลิเอทิลีน จำกัด, บริษัท พีทีที ฟีนอล จำกัด 2 โครงการ, บริษัท บีเอสที อิลาสโตเมอร์ จำกัด, บริษัท มาบตาพุด แทงก์ เทอร์มินัล จำกัด และบริษัท ไทยเอ็มเอ็มเอ จำกัด ส่วนอีก 3 โครงการที่จะดำเนินการก่อสร้าง ได้แก่ บริษัท เอ็มทีพี เอชพี เวจี(ประเทศไทย) จำกัด, บมจ.วีนิไทย (VNT)และบริษัท บี อาร์ พี สตีล จำกัด
ก่อนหน้านี้ อัยการระบุว่าจะสามารถยื่นคำร้องต่อศาลปกครองกลางได้ในช่วงวันที่ 12-15 ก.พ.นี้
ด้านนายบัญญัติ วิสุทธิมรรค อัยการอาวุโส เปิดเผยว่า หากศาลวินิจฉัยยกคำร้องก็จะยื่นขออุทธรณ์ต่อไป